KTAMขายตราสารหนี้รอบใหม่จ่าย2.95%
บลจ.กรุงไทย เปิดขายและรับซื้อคืนรอบใหม่กองทุนตราสารหนี้ในประเทศ 6 เดือน ผลตอบแทน 2.95% ต่อปี
19 มิ.ย. 2555

บลจ.กรุงไทย เปิดขายและรับซื้อคืนรอบใหม่กองทุนตราสารหนี้ในประเทศ 6 เดือน ผลตอบแทน 2.95% ต่อปี
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย หรือ KTAM เปิดเผยว่า  บริษัทเปิดจำหน่ายกองทุนเปิดกรุงไทยสมาร์ท อินเวส 6 เดือน3 ( KTSIV6M3 ) ตั้งแต่วันนี้ ถึงวันที่ 22  มิ.ย.2555 เป็นกองทุนประเภทเปิดขายและรับซื้อคืนรอบใหม่ (Roll  Over) อายุ 6  เดือน เน้นลงทุนในเงินฝาก  บัตรเงินฝาก หุ้นกู้ระยะสั้นของธนาคารออมสิน ธนาคารเกียรตินาคินและตั๋วแลกเงินของเอกชน ผลตอบแทนประมาณ 2.95% ต่อปี  
สำหรับแนวโน้มการลงทุนตราสารหนี้ในประเทศยังมีการเคลื่อนไหวเล็กน้อย โดยอัตราผลตอบแทนระยะสั้นรุ่นอายุ 1 เดือน ถึง 1 ปี มีการเปลี่ยนแปลงอยู่ระหว่าง   0-0.01% มาอยู่ที่ระดับ 2.96 – 3.15% โดยอัตราการประมูลพันธบัตรในตลาดแรก ต่อปริมาณพันธบัตรที่เปิดจำหน่าย (Bid Coveraage Ratio – BCR) รุ่นอายุ 6 เดือนอยู่ที่ 1.40 เท่า 
ทั้งนี้ จากการประชุมคณะกรรมการนโยบายการเงิน  (กนง.)ล่าสุดมีมติคงอัตราดอกเบี้ยนโยบายไว้ที่ 3.00% ต่อปี เนื่องจากธนาคารแห่งประเทศไทยยังมองว่าเศรษฐกิจไทยมีความเสี่ยงด้านการขยายตัวมากกว่าความเสี่ยงด้านเงินเฟ้อ จากปัจจัยเสี่ยงที่เศรษฐกิจโลกจะได้รับผลกระทบรุนแรงจากปัญหาหนี้สาธารณะในยุโรปที่ขยายวงกว้างกว่าที่คาดไว้
สำหรับอัตราดอกเบี้ยเงินฝากประจำของธนาคารพาณิชย์ในสัปดาห์ที่ผ่านมา เริ่มทยอยปรับเพิ่มขึ้น อัตราดอกเบี้ยเงินฝากประจำของธนาคารพาณิชย์ไทยขนาดใหญ่ประเภท 6 เดือนอยู่ระหว่าง 2.25 – 2.60% ต่อปี สำหรับธนาคารขนาดเล็กอยู่ที่ประมาณ 2.00 – 3.55%ต่อปี ทั้งนี้ ผลตอบแทนของกองทุนเปิดตราสารหนี้ระยะสั้น ค่อนข้างจูงใจเมื่อเทียบกับการลงทุนเฉพาะพันธบัตรรัฐบาลไทย หรือเงินฝากระยะเดียวกัน